stanford-oval/wikipedia huggingface dataset:
מבחן רומברג

מבחן רומברג הוא חלק מבדיקה גופנית המבוצעת בדרך כלל על ידי רופאים, ובעיקר כחלק מהבדיקה נוירולוגית. המבחן נועד להבדיל בין הפרעות בתפקוד המוח הקטן להפרעות בתחושת המצב. לעיתים עושים שימוש במבחן רומברג כדי לבדוק האם אדם מצוי בהשפעת אלכוהול, מאחר שהשפעה מוקדמת של אלכוהול על מערכת העצבים היא על תפקוד המוח הקטן.
המבחן נקרא על שם הנוירולוג הגרמני יהודי מוריץ היינריך רומברג (1795–1873) אשר גילה גם את תסמונת פארי - רומברג הקרויה על שמו.
המבחן

מבחן רומברג מבוצע בשני שלבים:
בשלב ראשון הנבדק עומד בכפות רגליים צמודות, עיניו פקוחות וידיו לצדי הגוף.
בשלב שני, הנבדק מתבקש לעצום את עיניו בעוד הבודק משגיח עליו במשך דקה שלמה.
כיוון שהבודק מבקש לראות האם הנבדק מאבד את שיווי משקלו כאשר עיניו עצומות, חשוב שהבודק יתכונן לאפשרות שיצטרך לתפוס את הנבדק ולמנוע את נפילתו. לנבדקים בעלי משקל גוף גבוה, רצוי אף שהבודק יסתייע בעזרה נוספת.
תוצאת המבחן

אנשים ללא פגיעה נוירולוגית יוכלו לעמוד ברגליים צמודות כשעיניהם פקוחות, וגם כשהם עוצמים את עיניהם. האפשרויות האחרות הן:
הנבדק מאבד את שיווי המשקל כבר כאשר עיניו פקוחות. אובדן שיווי המשקל יכול לקבל ביטוי קל יחסית כאשר הנבדק מפסק את רגליו כדי לקבל בסיס רחב יותר לעמידתו, ועד כמעט נפילה בניסיון העמידה. מצב זה הוא טיפוסי לפגיעה באונה המרכזית של המוח הקטן המפקחת על יציבות הגו.
הנבדק יכול לעמוד כשעיניו פקוחות, אבל הוא מאבד את שיווי המשקל כאשר עיניו עצומות. תוצאה זו תהיה אבחנתית לפגיעה בתחושת המצב, בדרך כלל בשל פגיעה בסיבי העצב התחושתיים המוליכים את התחושה. הראיה מסוגלת לפצות במידה רבה על החסר הזה, אבל ללא ראיה אין למוח מידע על מצב הגוף במרחב כדי להחזיק את החזרי היציבה. במצב זה נאמר כי מבחן רומברג בנבדק הוא חיובי, או כי נמצא בנבדק סימן רומברג.
וריאציה נוספת שהתווספה במשך השנים למבחן רומברג המקורי היא "רומברג מחודד", הביצוע הוא זהה למבחן רומברג רק מבוצע עם רגליים בעמידת טאנדם (עקב בצד אגודל).
העיקרון

שמירה על שיווי משקל כאשר עומדים במקום אחד, תלויה בהולכה חושית תקינה, בעיבוד מוחי של המידע התחושתי הזה ושילובו במרכזים המוחיים המפקחים על שרירי השלד, ובהולכה מוטורית תקינה.
המסרים החושיים העיקריים במצב זה הם:
תחושת מצב המותמרת על ידי קולטנים מכניים מהשרירים ומהמפרקים בגו וגפיים, דרך חוט השדרה.
חוש הראייה המספק למוח מידע אודות מצב הגוף והמרחב סביבו.
האינטגרציה של החושים האלה לשמירה על היציבות מתבצעת במוח הקטן, וזה שולח מידע למרכזים המוטוריים במוח הגדול לתיקון וויסות הפקודות המוטוריות שלו, ובכך שמירה על החזרי היציבה ושיווי המשקל של הגוף.
השלב הראשון של המבחן (עמידה בעיניים פקוחות) מדגים כי לפחות אחד משני החושים תקין וכי האינטגרציה החושית-מוטורית במוח הקטן תקינה.
בשלב השני, מסירים את חוש הראייה על ידי עצימת העיניים. במידה ותחושת המצב תקינה, עדיין יישמר שיווי המשקל. אבל במידה ויש הפרעה בתחושה הזו, אזי חסרים שני החושים והנבדק יאבד את שיווי המשקל וייפול.
מבחן רומברג איננו מבחן הבודק תפקוד מוחי, כפי שרבים טועים לחשוב. נבדקים הסובלים מאטקסיה בשל פגיעה במוח הקטן יתקשו בדרך כלל לשמור על שיווי משקל גם בעיניים פקוחות ולכן לא ניתן לבצע בנבדקים כאלה את מבחן רומברג ולא ניתן לתאר חולה הסובל מאטקסיה צרברלית כ"רומברג חיובי". מבחן רומברג נועד לבדוק אך ורק את תקינות הולכת של תחושת המצב.
מבחן רומברג הוא חיובי במצבים מסוימים הגורמים לפגיעה בתחושת המצב, כגון:
מחלות המשפיעות על עצבי התחושה. הפגיעה השכיחה ביותר בימינו היא מחלת הסוכרת בה עלולה להתפתח פגיעה בעצבים היקפיים. בעבר, כאשר סיפיליס הייתה מחלה שכיחה יותר וללא טיפול אנטיביוטי, תוארה פגיעה טיפוסית בתחושת המצב בסיפיליס שלישוני, בעיקר בתסמונת Tabes Dorsalis בה נפגעים השורשים התחושתיים בכניסתם לחוט השידרה.
מחלות המשפיעות על הולכת התחושה המוטורית בחוט השדרה.
הערות שוליים

↑  Jessica Forbes, Sunil Munakomi, Heather Cronovich, Romberg Test, Treasure Island (FL): StatPearls Publishing, 2023
מבחן קיבוע משלים

מבחן קיבוע המשלים (באנגלית: Complement fixation test) היא בדיקה רפואית אימונולוגית שניתן להשתמש בה כדי לזהות נוכחות של נוגדן ספציפי או אנטיגן ספציפי בנסיוב של המטופל, בהתבסס על מערכת המשלים. המבחן היה בשימוש נרחב לאבחון זיהומים, במיוחד עם חיידקים שאינם מתגלים בקלות בשיטות תרבית ובמחלות ראומטיות. עם זאת, במעבדות אבחון קליני המבחן הזה הוחלף במידה רבה על ידי שיטות סרולוגיות אחרות כגון ELISA ועל ידי שיטות מבוססות DNA של זיהוי פתוגנים, במיוחד PCR.
התהליך

מערכת המשלים היא מערכת של חלבוני נסיוב המגיבים עם קומפלקסים של אנטיגן-נוגדנים. אם תגובה זו מתרחשת על פני השטח של תא, היא תגרום להיווצרות נקבוביות טרנס-ממברניות ולכן להרס התא. השלבים הבסיסיים של מבחן קיבוע משלים הם כדלקמן:
הנסיוב מופרד מהמטופל.
למטופלים יש באופן טבעי רמות שונות של חלבונים משלימים בנסיוב שלהם. כדי לשלול את כל ההשפעות שעלולות להיות לכך על הבדיקה, יש להשמיד את חלבוני המשלים בנסיוב של המטופל ולהחליף אותם בכמות ידועה של חלבוני משלים סטנדרטיים.
הסרום מחומם בצורה כזו שכל חלבוני המשלים - אך אף אחד מהנוגדנים בתוכו - נהרס. (זה אפשרי מכיוון שחלבונים משלימים רגישים הרבה יותר להרס בחום מאשר נוגדנים).
כמות ידועה של חלבוני משלים סטנדרטיים מתווספת לנסיוב. (חלבונים אלו מתקבלים לעיתים קרובות מנסיוב חזירי ניסויים)
האנטיגן נשוא הבדיקה מוסף לנסיוב.
תאי דם אדומים של כבשים (sRBCs), אשר נקשרו מראש לנוגדני הנגד sRBC מתווספים לנסיוב. הבדיקה נחשבת שלילית אם התמיסה הופכת לוורודה בשלב זה ולחיובית אם לא.
אם הנסיוב של המטופל מכיל נוגדנים נגד האנטיגן המעניין בבדיקה, הם ייקשרו לאנטיגן בשלב 3 ליצירת קומפלקסים של אנטיגן-נוגדנים. חלבוני המשלים יגיבו עם הקומפלקסים הללו יתרוקנו. לפיכך כאשר מוסיפים את קומפלקס הנוגדנים sRBC בשלב 4, לא יישאר משלים בנסיוב. עם זאת, אם לא קיימים נוגדנים נגד האנטיגן נשוא הבדיקה, המשלים לא יתרוקן והוא יגיב עם קומפלקסי sRBC - הנוגדנים שנוספו בשלב 4. יחול תהליך של התפוררות או פירוק של ה-sRBCs ותוכנם יישפך לתוך התמיסה, ובכך יהפוך את התמיסה לורוד.
בדיקת אנטיגן

בעוד שזיהוי נוגדנים הוא פורמט הבדיקה הנפוץ ביותר, ניתן באותה מידה לבדוק את נוכחותו של אנטיגן. במקרה זה, הנסיוב של המטופל מתווסף עם נוגדן ספציפי כדי לגרום להיווצרות קומפלקסים.
בדיקה חצי כמותית

ניתן להפוך את הבדיקה לכמותית על ידי הגדרת סדרה של דילולי נסיוב המטופל וקביעת מקדם הדילול הגבוה ביותר שעדיין יניב בדיקת CF חיובית. גורם דילול זה מתאים לכיל.
הערות שוליים

1 2  "Animation Quiz 4 - Complement Fixation Test". highered.mheducation.com.
↑  C. Vaman Rao (2005). Immunology: a textbook. Alpha Science Int'l Ltd. pp. 112–. ISBN 978-1-84265-255-8. נבדק ב-3 בדצמבר 2010. {{cite book}}:  (עזרה)
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
מבחן קבלה (ספר)

| --- | --- |

 מידע כללי
 מאת:  נאוה מקמל-עתיר
 הוצאה
 הוצאה:  ידיעות ספרים
 תאריך הוצאה:  2005
 מספר עמודים:  324
 פרסים
 פרס זאב לספרות ילדים ונוער לשנת 2006
"מבחן קבלה" הוא ספר לבני נוער מאת הסופרת נאוה מקמל-עתיר. הספר יצא לאור בשנת 2005 בהוצאת ידיעות ספרים. בשנת 2006 זכה הספר בפרס זאב לספרות ילדים ונוער.
"מבחן קבלה" מספר על חייה של סול, נערה בת חמש עשרה, המתגוררת בשכונת עוני בתל אביב עם אביה, אמה ואחותה הקטנה. חייה משתנים בעקבות מבחן קבלה להצגה אליו היא ניגשת. בעקבות מבחן זה סול עוברת אירועים ומצבים חדשים כחלק ממסע ההתבגרות שלה. בהתמודדות עם הקושי, הכאב, העוני והחרם, היא מגלה בעצמה כוחות חדשים, שלא ידעה על קיומם, המאפשרים לה להתגבר על הקשיים בחייה, ואף לעזור לאחרים החווים מצבים קשים אף יותר.
תקציר הספר

סול היא נערה בת 15 שעלתה מרוסיה עם משפחתה ומתגוררת ליד תחנת הרכבת הישנה שבדרום תל אביב.
בתחילת הספר, סול שומעת על אודישנים לתפקיד ראשי בהצגה העירונית וניגשת אליהם. אך היא לא מקבלת את התפקיד, ובמקומה מקבלת אותו חברתה הטובה דניאל. בעקבות אודישן גורלי זה, סול ודניאל מתחילות להתרחק זו מזו ואט אט מפסיקות להיות חברות. בבית סיפרה, סול עוברת חרם, אותו ארגנה מלכת הכיתה, רחל, וסול נותרת לבדה ללא חברים. במצב זה, סול פוגשת את בועז, שלימים יהיה חברה הטוב ביותר. אחיו של בועז מטופל בבית חולים בעקבות פיגוע טרור. בועז מוותר על בית הספר ומטפל באחיו. סול, שלא מוכנה לוותר על בועז, מתחזה לבת דודתו ואוספת את שיעורי הבית שלו בכל יום מחברו הטוב של בועז, קובי. לאחר מכן היא נוסעת לבית החולים ומשאירה לבועז את השעורים בקבלה.
בהמשך הספר סול פוגשת את אורלי, ילדה שברחה מביתה לאחר שהציתה את הבית של הילדה שהתעללה בה וארגנה נגדה חרם. סול עוזרת לאורלי להתגבר על מעשה זה, מחליטה לא להסגיר אותה למשטרה, ומוצאת לה בית חם וזוג הורים שיאמצו אותה.
בסוף הספר בועז נכנס לכיתתה של סול ומספר על כל הדברים שהיא עשתה למענו. בעקבות כך מחליטים חבריה לכיתה של סול להפסיק את החרם נגדה. דניאל חוזרת להיות חברתה הטובה ביותר, וסול חוזרת להיות נערה מאושרת.
דמויות

סול - נערה בת 15, בת למשפחת עולים מרוסיה. בספר היא מתוארת בתור ילדה יפה מאוד, חכמה ובעלת כישרון משחק. במהלך הספר סול עוברת תהליך עם עצמה בו היא מוצאת חברים חדשים ולומדת לקבל את עצמה כפי שהיא. נולדה לאבא צמיג שעבד במקצועני החלפים.[דרוש מקור]
דניאל - חברתה הטובה ביותר של סול. בספר היא מתוארת בתור שחקנית טובה ואף מקבלת את התפקיד הראשי בהצגה המקומית.
בועז - חברה הטוב של סול. סול מביאה לבועז את שיעוריו לבית החולים במשך כל יום לאחר שאחיו אושפז בבית החולים.
רחל - מלכת הכיתה שמארגנת חרם נגד סול. רחל משפילה את סול מול כל בית הספר. היא חושפת שאביה של סול מנגן ברחוב, ברחבה מול תיאטרון הבימה. רחל גונבת חיבור של סול, ומקבלת בזכות זאת פרס במקומה.
קובי - חברו הטוב של בועז, היה מביא לסול כל יום את השיעורים בית כדי שתביא לבועז.
רקע לספר

הספר מבחן קבלה נכתב בעקבות סיפור אמיתי של נערה שפגשה הסופרת נאוה מקמל-עתיר באחת מהרצאותיה בבתי הספר בישראל. בסוף אחת מהרצאותיה ניגשה אל הסופרת נערה אשר התעקשה לספר לה את חוויותיה. הנערה סיפרה לסופרת על החרם בבית ספרה ועל מצבה החברתי הקשה. בתגובה לכך, הסופרת אמרה לנערה שהיא תוכל לשלוח לה מכתבים. כך, התכתבו השתיים במשך כשלוש שנים. הנערה סיפרה לסופרת על העלייה לארץ מרוסיה, ועל החרמות שהופעלו נגדה בבית סיפרה. יום אחד, המכתבים הפסיקו להגיע אל הסופרת וזו החליטה ללכת אל ביתה של הנערה ולשאול לשלומה. הסופרת חיכתה מחוץ לביתה ולבסוף אחד השכנים אמר לה שהמשפחה שהתגוררה כאן חזרה לרוסיה. כעבור זמן מה, הגיע מכתב נוסף אל הסופרת אשר מספר על העזיבה לרוסיה.
קוראים רבים התחברו לספר ולסיפור שמאחוריו. יש מקוראי הספר הרגישו כי העלילה מוגשת בצורה מצחיקה אך רצינית, ונוגעת בנושאים נכבדים וקשים. הספר מרגש, סוחף, מציאותי מאוד וכתוב בשפה גבוהה וברורה. קוראים רבים התחברו לדמות הראשית בספר והזדהו עם חוויותיה ורגשותיה.
הערות שוליים

1 2  נאוה מקמל-עתיר, מבחן קבלה, ידיעות ספרים, 2005
↑  מבחן קבלה, באתר e-vrit
↑  ביקורות על הספר מבחן קבלה, באתר סימניה
ליכטנשטיין במשחקים האולימפיים לנוער

ליכטנשטיין משתתפת בכל המשחקים האולימפיים לנוער מאז היווסדם באולימפיאדת הנוער סינגפור (2010). ליכטנשטיין משתתפת גם במשחקי החורף האולימפיים לנוער. ספורטאי הנוער מליכטנשטיין זכו במדליית ארד יחידה בענף הבובסלי במשחקים האולימפיים. ההשתפות של ספורטאי הנוער הליכטנשטיינים היא לרב-סמלית.
השתתפות במשחקים > משחקי הקיץ

המשלחת הראשונה של ליכטנשטיין למשחקים האולימפיים לנוער הייתה לאולימפיאדת הנוער סינגפור. המשלחת כללה שלושה ספורטאים שהתחרו בשני ענפי ספורט.
ספורטאי המשלחת העפילו בענף השחייה לגמר במשחה 400 מטר בסגנון שחייה חופשית לנערות וסיימו במקום השביעי. בענף הג'ודו המשלחת לא הגיעה להישגים משמעותיים. המשלחת לאולימפיאדת הנוער נאנג'ינג מנתה ספורטאית יחידה שהתחרתה בענף השחייה אך לא הגיעה להישגים משמעותיים.
השתתפות במשחקים > משחקי החורף

ליכטנשטיין השתתפה לראשונה במשחקי החורף האולימפיים לנוער באולימפיאדת הנוער אינסברוק ושלחה משלחת המונה שני ספורטאים שהתחרו בשני ענפי ספורט. ספורטאי המשלחת לא דורגו במקומות גבוהים בענפים סקי אלפיני וסקי למרחקים אולם גם לא במקומות האחרונים. המשלחת לאולימפיאדת הנוער לילהאמר כללה שני ספורטאים שהתחרו בשני ענפים. ספורטאי המשלחת דורגו במקום השביעי בטורניר הנערים בבובסלי. אולם ספורטאי המשלחת לא הגיעו להישג בענף הסקי אלפיני.
השתתפות במשחקים > משחקי החורף > אולימפיאדת הנוער לוזאן (2020)

המשלחת לאולימפיאדת הנוער לוזאן הייתה המשלחת הגדולה ביותר שליכטנשטיין שלחה עד כה ומנתה חמישה ספורטאים שהתחרו בארבעה ענפי ספורט. המשלחת זכתה במדליית ארד יחידה.
מדליות

| --- | --- |
 :  ראו גם – מדליות במשחקים האולימפיים לנוער
ראו גם

ליכטנשטיין במשחקים האולימפיים
ליכטנשטיין במשחקים הפאראלימפיים
| מדינות העולם במשחקים האולימפיים לנוער |
| --- | --- | --- |
| המזרח התיכון | איחוד האמירויות הערביות • איראן • אלג'יריה • בחריין   • הרשות הפלסטינית • טורקיה • ירדן • ישראל • כווית • לבנון • לוב • מצרים • מרוקו • סוריה • עומאן • ערב הסעודית • עיראק  • קטר  • תוניסיה • תימן |  |
| אסיה | אוזבקיסטן • אינדונזיה • אפגניסטן • בהוטן • בנגלדש • ברוניי • הודו • הונג קונג • המלדיביים • הפיליפינים • טאיוואן • הרפובליקה העממית של סין • וייטנאם • טג'יקיסטן • טורקמניסטן • יפן • לאוס • מונגוליה • מזרח טימור • מיאנמר • מלזיה  • נפאל • סינגפור • סרי לנקה • פקיסטן • קוריאה הדרומית • קוריאה הצפונית • קזחסטן • קירגיזסטן • קמבודיה • תאילנד |  |
| אירופה | אוסטריה • אוקראינה • אזרבייג'ן • איטליה • איסלנד • אירלנד • אלבניה • אנדורה • אסטוניה • ארמניה • בולגריה • בוסניה והרצגובינה • בלארוס • בלגיה • גאורגיה • גרמניה • דנמרק  • הולנד • הונגריה • הממלכה המאוחדת • יוון • לוקסמבורג • לטביה • ליטא • ליכטנשטיין • מולדובה • מונטנגרו • מונקו • מלטה • מקדוניה הצפונית • נורווגיה • סן מרינו • סלובניה • סלובקיה • ספרד • סרביה • פולין • פורטוגל • פינלנד • צ'כיה • צרפת • קוסובו • קפריסין • קרואטיה • רומניה • רוסיה • שוודיה • שווייץ |  |
| אפריקה | אוגנדה • אנגולה • אסוואטיני • אריתריאה • אתיופיה • בוטסואנה • בורונדי • בורקינה פאסו • בנין • גאנה • גבון • ג'יבוטי • גינאה • גינאה ביסאו • גינאה המשוונית • גמביה • דרום אפריקה • דרום סודאן • זימבבואה • זמביה • חוף השנהב • טוגו • טנזניה • כף ורדה • ליבריה • לסוטו • מאוריטניה • מאוריציוס • מאלי • מדגסקר • מוזמביק • מלאווי • הרפובליקה המרכז-אפריקאית • ניגריה • ניז'ר • נמיביה • סאו טומה ופרינסיפה • סודאן • סומליה  • סיירה לאון • סיישל • סנגל • צ'אד • קומורו • הרפובליקה של קונגו • הרפובליקה הדמוקרטית של קונגו • קמרון • קניה • רואנדה |  |
| אמריקה | אורוגוואי • איי בהאמה • איי הבתולה של ארצות הברית • איי הבתולה הבריטיים • איי קיימן • אל סלוודור • אנטיגואה וברבודה • אקוודור • ארגנטינה • ארובה • ארצות הברית • בוליביה • בליז • ברבדוס • ברזיל  • ברמודה • ג'מייקה • גואטמלה • גיאנה • גרנדה  • דומיניקה • האיטי • האנטילים ההולנדיים • הונדורס • הרפובליקה הדומיניקנית • ונצואלה • טרינידד וטובגו • מקסיקו • ניקרגואה • סורינאם • סנט וינסנט והגרנדינים • סנט לוסיה • סנט קיטס ונוויס • פוארטו ריקו • פנמה • פרגוואי • פרו • צ'ילה • קובה • קולומביה • קוסטה ריקה • קנדה |  |
| אוקיאניה | אוסטרליה • איי מרשל • איי קוק  • איי שלמה • גואם • ונואטו • טובאלו • טונגה • מיקרונזיה • נאורו • ניו זילנד • סמואה • סמואה האמריקנית • פיג'י • פלאו • פפואה גינאה החדשה • קיריבטי |  |
מגדל באייוק II

| --- | --- |

 מידע כללי
 סוג:  רב-קומות 
 מיקום:  Ratchathewi 
 מדינה:  תאילנד 
 הקמה ובנייה
 תקופת הבנייה:  ?–1997
 תאריך פתיחה רשמי:  1997 
 מידות
 גובה:  304 מ' 
 קומות:  85 
 קואורדינטות:  13°45′15″N 100°32′27″E﻿ / ﻿13.754103°N 100.540956°E﻿ / 13.754103; 100.540956
 www.baiyokehotel.com
  (למפת בנגקוק מוגדלת) מגדל באייוק II(למפת בנגקוק רגילה) מגדל באייוק II
 
מגדל באייוק II (בתאית: อาคารใบหยก 2) הוא גורד שחקים השוכן בבנגקוק, השני בגובהו בעיר לאחר King Power MahaNakhon. הבניין מכיל 84 קומות וגובהו עד הגג עומד על 304 מטרים. גובהו עד האנטנה הוא 328 מטרים.
קומות 22 עד 74 מכילות את מלון "באייוק סקיי" ובו 673 חדרים, נכון לשנת 2019 זהו המלון השביעי בגובהו בעולם.
בקומה ה-84 ישנה תצפית ממנה ניתן לראות את כל העיר מזווית של 360 מעלות, הרצפה מסתובבת לאט מאוד וסיבוב אחד סביב המגדל ייקח כ-5 דקות. בקומות 18, 76 ו-78 קיימות מסעדות. בקומה 83 קיים בר. בקומה ה-77 קיים מצפה כוכבים. בקומה ה-22 קיים חדר כושר.
בנייתו של הבניין החלה בשנת 1990 והושלמה בשנת 1997, ושנתיים לאחר מכן הותקנה בו האנטנה.
גלריה

הנוף הנשקף מהמגדל לכיוון צפון
הנוף הנשקף מהמגדל לכיוון מזרח
מטנוסקה (נהר)

| --- | --- |

 מידע כללי
 אורך:  120 קילומטרים
 ספיקה ממוצעת:  110 מ"ק לשנייה 
 אגן ניקוז:  2,100 מייל רבוע 
 יובלים:  South Fork Matanuska River, East Fork Matanuska River 
 שפך:  Knik River 
 מדינות באגן הניקוז:  ארצות הברית 
 
 
נהר מטנוסקה (באנגלית: Matanuska River) הוא נהר שאורכו כ-121 ק"מ, הנמצא באלסקה, שבארצות הברית.
מקור של הנהר הוא קרחון מטנוסקה והוא נשפך למפרץ קוק כ-40 ק"מ מאנקורג'. שם הנהר מבוסס על מילה רוסית Med - שפרושה נחושת.
בחלק התחתון של הנהר יש מקומות המתאימים לחקלאות, דבר נדיר באלסקה. במקביל לנהר נסלל כביש מהיר ובמספר מקומות לאורך הנהר נבנו גשרים של מסילת רכבת.
הנהר הוא מקום חביב לחובבי מים לבנים שמשתמשמים בעיקר בקיאקים.
מארי קרוייה

| --- | --- |

 לידה:  11 ביוני 1867 פרדריקסברג, דנמרק 
 פטירה:  25 במאי 1940 (בגיל 72) סטוקהולם, שוודיה 
 שם לידה:  Marie Martha Mathilde Triepcke 
 מקום קבורה:  Leksand cemetery 
 הושפעה על ידי:  Carl Thomsen, Gustave-Claude-Étienne Courtois, Alfred Philippe Roll 
 בן או בת זוג:  פ. ס. קרויר (23 ביולי 1889–1905)  Hugo Alfvén (1912–1936) 
 צאצאים:  Margita Alfvén, Vibeke Krøyer 
 
מארי קרוייה אלפוון (בדנית: Marie Krøyer;‏ 11 ביוני 1867 – 25 במאי 1940) הייתה ציירת דנית. היא זכורה בעיקר כאשתו של פ.ס. קרוייה, אחד החברים המצליחים במושבת האמנים סקיין, שפרחה בסוף המאה ה-19 בצפון יוטלנד.
ביוגרפיה

מארי, ילידת פרדריקסברג, הייתה בתם של מקס טריאפק, מנהל טכני ואשתו מינה אוגוסטה קינדלר, שהיגרה לדנמרק מגרמניה בשנת 1866. היא נהנתה מחיים נוחים ממעמד הביניים יחד עם שני אחיה וילהלם וולדמר. חברת ילדותה, אידה הירשפרונג, יצרה למארי קשר חברתי עם היינריך ופאולין הירשפרונג, דודתה ודודה של אידה. היינריך הירשפרונג, איש עסקים בולט שניהל עסק מצליח לייצור טבק, היה פטרון האמנות וגילה התעניינות מוקדמת בפ.ס.קרויה.
מגיל צעיר גילתה מארי עניין רב באמנות, ושאיפה להפוך לציירת. היה קשה מאוד באותם ימים לנשים להתאמן כאומניות, אך היא הייתה מוכשרת ונהנתה מתמיכת הוריה. היא למדה באופן פרטי אצל קרל תומסן בשנות ה-80 של המאה ה-19.
מכיוון שלא היו בתי ספר ציבוריים לאמניות, למארי היה הרעיון לחסוך בהוצאות הלימוד הפרטי על ידי איסוף קבוצה של נשים צעירות נוספות, להשכיר סטודיו ולבקש ממיטב המורות לאמנות לבוא ולתת להן שעורים מדי פעם. בין האמנים שהגיעו הייתה לוריט טוקס ובעלה לעתיד של מארי, פ.ס קרויה. ביוני 1888 התארסה מארי עם רוברט הירשפרונג, בנם של היינריך ופאולין, אך הוא היה נתון להתקפי דיכאון עמוק ונראה כי ניתק את הקשר זמן קצר לאחר מכן.
בדצמבר 1888 נסעה מארי לפריז, שם, באביב 1889, למדה עם אנה אנקה. אנה אנקה, הייתה ציירת דנית, מסקגן בצפון יוטלנד, הפכה לחברתה לכל החיים. מארי קרויה גילתה את האימפרסיוניזם והנטורליזם, שהשפיעו מאוד על סגנון הציור שלה. תמיד הייתה להוטה לתמוך בתנאים טובים יותר לאמניות, היא הייתה בין הראשונות שהציגו בתערוכה החופשית בשנת 1891, תערוכה חלופית לתצוגות בשרלוטנבורג של האקדמיה.
ביוגרפיה > יצירה

בזמן שהותה עם קרויה ציירה מארי מעט, היא ראתה שכישרונה נחות והרגישה מתוסכלת מכך שאינה יכולה להתחייב באופן מלא לאמנות כיוון שנישאה והייתה אם.
רק מספר קטן מציוריה של מארי שרדו, רובם על בדים קטנים; ליסה סוונהולם מאמינה שהעדר יצירות גדולות מהווה עדות נוספת לחוסר הביטחון של מארי בכישרונה. מעניין במיוחד הדיוקן העצמי האימפרסיוניסטי שלה (1889), שבו היא מציגה מבט עגום למדי על עצמה, מודגש על ידי משיחות המכחול העבות והצל שהוטל על רוב פניה. הציור האחרון הידוע שלה, השוק בעיר צרפתית משנת 1898, יצירה אימפרסיוניסטית קטנה המציגה את כישרונה במלואו.
אף שמארי קרויה זכתה להכרה ביופייה האישי במהלך חייה, רק לאחר מותה של בתה ויבקה בשנת 1986 נחשפו כישרונותיה כאמנית. הציורים שהותירה מארי הראו כי הייתה ציירת בעלת פוטנציאל בלתי ממומש. כמה עבודות של מארי נמצאות באוסף במוזיאון סקגן.
ביוגרפיה > כישרונות דקורטיביים

מארי קרויה קיבלה השראה מהמעצב הסקוטי צ'ארלס רני מקינטוש לעיצוב רהיטים. כאשר היא ובעלה עברו לביתו של פקיד העירייה בסקגן בשנת 1895, היא עיצבה את הרהיטים ואת חללי הפנים, כפי שעשתה כשרכשו את ביתם בקופנהגן. כמה מרהיטיה נמצאים במוזיאון הלאומי של דנמרק. תחומי העניין שלה היו עיצוב קמינים, בדים ארוגים, אביזרי מטבח ופנלים לקיר, מה שהעניק השראה לאדריכל אולריק פלסנר לקחת את תוכניותיה בעבודותיו שלו.
בשנת 1905, לאחר שפ.ס. קרויה נתן לה גט, היא עברה לדלארנה שבשוודיה, שם קנה בעלה השני אלפוון חלקת אדמה גדולה ליד אגם סילג'אן. מארי תכננה את ביתם החדש, בשילוב מסורות בנייה שוודיות מקומיות עם פנים בסגנון אר -נובו תוך התחשבות באומנות הדנית.
ביוגרפיה > נישואין עם קרויה

זמן קצר לאחר שהגיעה לפריז בדצמבר 1888, נתקלה מארי בקרויה בבית קפה שהיה מועדף בקרב אמנים דנים רבים שהתגוררו בעיר בסוף שנות ה-80. קרויה, שלא זכר אותה במיוחד מקופנהגן, התאהב בה מיד. לאחר אירוסיהם ב־7 במאי, הם התחתנו ב-23 ביולי 1889 בבית הוריה באוגסבורג, גרמניה. הם בילו את ירח הדבש בסטנברג, כפר דייגים בצפון מערב יוטלנד.
לאחר מכן הם טיילו באיטליה, שם ביקרו באמאלפי ורוולו. בזמן שהותה שם, נדבקה מארי בטיפוס, מה שמנע ממנה מלצייר הרבה, אף על פי שעבודה אחת שרדה מהטיול הזה היא של ילדה איטלקית קטנה. בני הזוג חזרו לדנמרק בדצמבר 1890.
הם נסעו לסקגן במאי 1891. בשנים הקרובות בילו את הקיץ בסקגן ובחורף בקופנהגן. בעודם בסקגן. נישואיה לקרויה כנראה הפחיתו את שאיפותיה של מארי להיות בעצמה ציירת. ואכן, רק יצירה אחת אפשר לומר בוודאות שהיא ציירה בסקגן. במקום זאת, היא התרכזה בשיפור מעון הקיץ שלהם, בעיצוב רהיטים שונים, בדיוק כפי שעשתה בזמן שהם בילו את חורפיהם בביתם בקופנהגן.
בריאותו של קרויה החלה להידרדר עם התקפי מחלת נפש, מה שהקשה על הנישואין. בשנת 1900, הוא אושפז בבית החולים לחולי נפש במידלפרט, השהייה הראשונה מתוך רבות. בני הזוג בילו פחות ופחות זמן יחד ולרוב טיילו לבד. במהלך ביקור שמארי ערכה בסיציליה, בשנת 1902, פגשה לראשונה את הוגו אלפוון.
ביוגרפיה > חיים עם הוגו אלפוון

הרבה לפני שפגש את מארי, הוגו אלפוון הוקסם מיופייה בציוריו של קרויה. לאחר שראה את דיוקניה, הוא קבע: "מעולם לא ראיתי אישה יפה יותר והחסד והאלגנטיות של דמותה הותירו אותי מכושף לגמרי". בזמן שהייתה בסיציליה עם בתה ויבקה, מארי רצתה שחברתה הזמרת אנה נורי תבוא ותצטרף אליה. כאשר נורי שהתה אצל אלפוון בברלין, מארי הזמינה את שניהם. אלפוון, הצעיר ממנה בחמש שנים, החל לרדוף אחריה מיד, ומארי נכנעה במהירות. הרומן ביניהם היה נלהב. מיד לאחר נסיעתו לאיטליה נסעה מארי לפריז וביקשה מקרויה להתגרש. קרויה סירב.
לאחר שנכנסה להיריון מאלפוון בשנת 1905, נעתר קרויה לדרישת הגירושין, רוב חבריו של קרויה ניתקו עמה את הקשר רק מייקל ואנה אנקה נותרו חבריה הקרובים.
בתה השנייה של מארי, מרגיטה, נולדה בקופנהגן בשנת 1905. היא גידלה אותה שם במשך שנתיים עד שהצטרפה לאלפוון בשוודיה בשנת 1907.
קרויה, שמצבו הבריאותי החמיר מאז הגירושין, נפטר בסקגן בנובמבר 1909.
אלפוון היסס תחילה להתחתן עם מארי, אך החתונה התקיימה לבסוף ב־30 בינואר 1912 באופסלה, ולאחר מכן עברו בני הזוג לבית חדש, אותו תכננה מארי, כולל עיצוב הפנים.
חיי הזוג היו אומללים, ואלפוון ביקש להתגרש בשנת 1928. מארי סירבה תחילה, אך לאחר קשיים ומחלוקות בבית המשפט, בני הזוג התגרשו לבסוף בשנת 1936.
מארי עברה לאחר הגירושין לסטוקהולם שם התגוררה לבדה למשך שארית חייה.
ביוגרפיה > מותה

מארי קרויה נפטרה בסטוקהולם מסרטן ב־25 במאי 1940 ונקברת בבית הקברות בלקסנד במרכז שוודיה, לא רחוק מאלפנגארד.
שתי בנותיה, ויבקה ומרג'יטה, קבורות לצידה. גם קברו של הוגו אלפוון נמצא בקרבת מקום בעוד שקרויה קבור בסקגן.
הערות שוליים

↑  "Marie Krøyer (1867-1940)"
1 2  Skagens Kunstmuseer, Skagens Kunstmuseer (בדנית)
↑  "Skagen artist Marie Triepcke Krøyer: Part 1 of 2"
↑  "Kunstnere: Medlemsliste 1891 - i dag"
↑  Portraits of a Marriage: Marie and P.S. Krøyer, Gl. Holtegaard, 1997, ISBN 978-87-88499-34-6. (באנגלית)
↑  "Skagen artist Marie Triepcke Krøyer: Part 2 of 2"
↑  "Marie Krøyer: Værker af kunstneren på danske museer"
↑  "Marie Krøyer"
| --- | --- |
בקרת זהויות :  NLI: 987007302744605171  PLWABN: 9812665482905606  BIBSYS: 90086451  BnF: cb12349487z (data)  GND: 119114623  ISNI: 0000 0001 2127 3954  LCCN: n80029835  NTA: 200028561  SELIBR: 68844  SUDOC: 032471068  ULAN: 500092342  VIAF: 249149106015768490745   WorldCat (עם VIAF): 249149106015768490745 
מארי קרויה, אשה רוקמת
בני הזוג קרויה, 1892
מארי קרויה, רישום של בעלה השני אלפוון.
ליל 4 באוגוסט 1789

"ליל 4 באוגוסט", תבליט בכיכר הרפובליקה.
ליל 4 באוגוסט 1789 היה אירוע בראשית המהפכה הצרפתית, בו התכנסה האספה המכוננת הלאומית בתאריך המצוין וביטלה בחוק את מושג הקורפורציות, או שדרות, מהן הורכבה החברה בממלכה ושלכל אחת מהן היו זכויות-יתר והתחייבויות שונות. היא חיסלה למעשה את ההבדלים בין האצולה, הכמורה ופשוטי העם. לאחר מכן הוצאה שורת צווים שפרטה עיקרון זה לפרטיו באמצעות החלת החקיקה המתחייבת בכל התחומים, ובמיוחד במערכת החובות של האיכרים לאדוניהם. ליל 4 באוגוסט הניח את התשתית הן לשוויון בפני החוק של כלל האזרחים והן להקמתה של מדינה ריכוזית ואחידה בצרפת שעקפה את הפריבילגיות הקורפורטיביות. האספה הגדירה את צעדיה כ"ביטול מוחלט של הפאודליזם", הגם שהמערכת הפאודלית בטלה בפועל מאות שנים לפני כן.